정조 6년
壬寅二月二十五日卯時。上御誠正閣。大臣備局堂上引見入侍時。領議政徐命善。左議政洪樂性。右議政李福源。知中樞府事具善復。行吏曹判書李命植。右參贊鄭尙淳。兵曹判書鄭好仁。工曹判書徐有慶。禮曹判書金魯鎭。刑曹判書徐有隣。漢城左尹李昌運。右尹鄭一祥。兵曹參判蔡弘履。吏曹參判金文淳。掌令李澤徵。正言柳儞。校理李顯模。右承旨趙時偉。假注書趙衍德。事變假注書李顯道。記注官金健修金鳳顯。以次進伏訖。命善曰。日氣和暢。聖體。若何。上曰。一樣矣。命善等曰。痰滯之症。若何。上曰。是予宿症。誠可憫矣。有時勞攘則反有勝節。今於陵幸動駕。庶或有差勝之道矣。命善曰。動駕程途雖不遠。而因此少勝。則下情不勝欣幸矣。上曰。程途遠近。與明陵。何如。命善曰。道里則似無遠近之別矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。命善曰。日氣漸向和暖。陵幸時亦當如此。誠甚萬幸矣。上曰。似有少旱之慮矣。命善曰。近來連三日日暈。而今早似有雨意。晩還晴明。必是少旱之徵。而趁今少旱。亦或無妨矣。上曰。向時雨勢頻仍。今又少旱。似或無怪。而農家每以正七月二八月爲對。以占水旱云。去月之雨。今朔之旱。得無對應於七八月之慮耶。命善曰。農家果有此說。而若有七八月之對應。則民事預爲可悶矣。上曰。予偶閱二去辛丑日記。則亦於是年設賑。今又設賑。前後年事。亦甚可怪矣。命善曰。果然矣。自古辛壬之歲。每多告歉。今年又若失稔。則方來之慮。實無可言矣。上曰。今年若豊熟。則誠爲可幸。而如或不然。若至告歉。嶺南昨年風水之餘。尤當如何。以是不能弛宵旰之憂矣。命善曰。昨年以前。連値豐歲。民之視穀如土。參以物理。豈無物極必反之患。而人心之安。專在於年事之豐登矣。上曰。老臺今又入來矣。命善曰。眞所謂老當益壯矣。上曰。李判府事之今番處義。終莫曉其故也。李義行疏後。出城屬耳還卽入參於常參。彼臺臣所言。比諸義行。極爲輕輕。而遽然出城。頓無入來之意。抑有何所見而然耶。大臣書啓。旣以言者之獲罪。爲不安之端。故予以安大臣心之意。有收敍之敎。則似當卽爲還入而非但不入城。轉出江外。論其處義。殆同辭萬而受十萬矣。惟彼臺之言。亦不過官師之規。至於吞吐二字。只是李義行疏語註脚耳。若以此等句語。作爲引嫌。則見今含默之世。上自衮闕。下至大臣過失。臺閣之上。將無一言規正乎。向日兩臺臣之一敍一否。或欠禮敬之意。故李義行亦爲特放。則宜無引義之端。而尙今不爲入城。非但事面之乖當。亦豈不念及國體乎。命善曰。聖敎誠然。而其所處義誠過矣。上曰。再昨年此大臣之枚卜。以舊甲將回。追念故家。故果有此命。昨年又爲重卜者。亦出於鎭安世道之意。而豈料遽遭此事。逬出江郊乎。到今思之。使人狼狽。予將引咎之不暇。而大臣若欲爲法受過。則使之一伸廉隅之意向於筵中。已言於判府事矣。大抵維持天下者。卽是名義。而名義虧損。則顧何以維持乎。大臣雖重。名義重處大臣反輕。故敬禮有不暇顧。官雖大臣。略示警礪。似不可已矣。但此大臣。夷考平日。信心直行。而當初一言。豈出傷害之意。自初至終。皆由無心。故不爲深過。而予則以謂。存國體之道。惟在大臣之爲法受過矣。命善曰。大臣若承今日筵敎。則必切惶悚矣。上曰。廚傳有弊。故敦諭姑停數日。而敦諭則自政院製進。傳諭則自上製下。今則辭窮意竭。無以爲言。卿等以爲如何。命善曰。外議或以有難遽然入城爲言。故當之者不知何居而如是矣。樂性曰。大臣所引。果不善處矣。朝家雖敬待大臣。苟有可言者。則臺閣之上。安可以大臣之故而不言乎。雖然旣有臺言。則似難遽然入城矣。上曰。使古大臣當之。未知何以處此。而挽近之事。雖難責以古道。論以國體則掃地無餘。朝廷之事。每多如此。予不勝慨然之中。如負大何矣。命善曰。伏承聖敎。臣等不勝惶懍矣。上曰。判府事之疏僅爲數三行。而全無別白。莫曉歸趣。誠可怪矣。大臣有異於庶僚。若因臺言。對章陳暴。則果然臺言之是也。固當受過矣。如或臺言之非也。亦當辯破矣。於斯二者。皆無所當。泛然說去。少無明白底意。予於批旨。實無可答之言。故只以亟爲造朝賜批矣。其疏之草略若是。非徒予之愧恧。實爲辱朝廷矣。其疏本卿等皆見之乎。命善曰。判府事果送本草。故臣果見之。而雖有未盡處。臣等何以刪改以送乎。樂性曰。疏草則臣雖未見。而設或見之。揆以事面。有難改送矣。上曰。日前經筵。解字文義。予以言外之意。有所問答。而今則中外之惑滋甚。實無解惑之道。誠可悶矣。樂性曰。臣於伊日筵席。亦陳解字之義。而大臣去就外。朝廷事體。誠甚可悶矣。上曰。僚相之事。卿等不爲相濟。予亦爲卿等慨然也。命善曰。聖敎至此。臣實惶悚矣。上曰。卿等必以今日筵敎。俾卽通傳於判府事。使之入來。可也。上曰。今番陵幸。當由新路乎。命善曰。聞訓將言。則新路由於昌陵火巢之內。而高陽郡則以火巢內不欲修治。守護軍則力綿。亦不得爲之。故新路間有不善修治之慮矣。上曰。舊路衝波所則果多民弊云。故使開新路矣。善復曰。衝波所之每每補築。多煩民力。故今開新路於火巢之內。則此非陵軍之所可專當。該邑所當修治矣。上曰。然矣。善復曰。臣昨秋承命。德水坪新開路處。摘奸回奏後。使之開拓山脊。廣闊治道矣。其時適値日寒。開道未免草草云。今若更修。數十餘名昌陵軍丁。初不如不爲。分付畿營嚴飭地方官。各別廣闊低平修道似好。敢達。上曰。依爲之。出擧條命善曰。今番陵幸時。訓局爲先廂。御營爲後廂。而訓御兩將。以私義有所不安云。此雖過矣。而當之者之心。則無怪其如此矣。上曰。禁將代領。隨駕御將。亦爲代領留都。可也。出擧條上曰。禁營今年又爲隨駕。則軍兵之偏苦。亦屬可悶。故使之留陣。而禁將則每領他軍門軍伍。爲好事矣。命善曰。此全羅監司朴祐源狀啓也。枚擧萬頃兼任金堤郡守兪駿柱牒呈。以爲。萬頃前前縣令李光彬。身爲官長。全不檢察。逋欠反作。至於二千九百四十四石零之多。而混錄於新還未捧中。其罪狀請令廟堂稟處矣。三千石虧欠。在本邑是何等巨弊。而不惟不能覺察而已。吏奴所逋。乃敢混錄於民還未捧之中。論其不法。自有當律。萬頃前前縣令李光彬。拿問嚴處。何如。上曰。依爲之。出擧條命善曰。此全羅監司朴祐源狀啓也。以爲。辛丑條新還上幾皆磨勘。而惟萬頃務安兩邑。獨未準捧。居末萬頃前前縣令李光彬。居二務安前縣監李一曾罪狀。令廟堂考例稟處爲請矣。居末萬頃前前縣令李光彬。所當待用刑決杖。而光彬旣以反作逋欠。方請拿處。自在考律照勘中。今此居末之罪。更無可施。居二務安前縣監李一曾。依法典推考。何如。上曰。依爲之。出擧條命善曰。頃因祥雲察訪張漢喆上疏。三條驛弊消詳狀聞之意。覆啓行會矣。卽見江原監司金憙狀啓。則以爲。銀溪驛入居錢。始自壬辰兵燹之後。行之已久。猝難變通。馬位田之未充數者。以廢寺田屬公田充給。載在法典。而道內旣無此等田。則實無推移給代之道。至於保安驛立待事。營下責應。比他倍蓰。丁酉。令祥雲平陵各添助二百兩。存本取殖。今爲一千二百九十餘兩。若使逐年添助。則兩驛果有難支之慮。若使自今革罷。則保安實無可堪之道。限三年姑令兩驛依前添助。竝與原錢殖利換穀。以爲人馬糧料之資。甲辰以後則添助一款。永爲革罷事。令廟堂稟旨。分付爲請矣。銀溪入居之規。流來已久。馬位充給之道。推移無處。此則自當勿論。保安處在營下。使役雖曰繁重。他役添助。卽諸道所無之例。當初創出。乃未及深量之致。然彼此事勢。道臣旣已遍問。三年添助。前期不至甚遠。如果因此。永除一郵之巨瘼。則雖使加費不妨兩驛之共濟。依狀請施行事。分付。何如。上曰。依爲之。出擧條命善曰。卽見江原監司金憙報備局辭緣。則枚擧寧越府使魚錫定所報。備論該府民少穀多之弊。仍以爲帖。別備則四分三分給。營還則盡分。故民間所受之過重。專由於此帖。別備限三千石。營還限二千石。移錄於常賑條。使之半分其代。則就常賑穀有裕邑。相換移錄。皮唐木麥。數甚夥然。糶糴之間。俱有弊端。就分給中。計除年前代捧條。其餘依折米例。皮唐二千二百五十二石。換作唐米。木麥一千十五石。換作田米。以除輸運往來之弊爲辭矣。寧越糶糴之弊。屢經釐革。尙未盡救。不可無隨事曲念之道。況此兩名色之移錄。兩種穀之換米。在公不失元數。在民可作實惠。依所請施行之意。分付。何如。上曰。依爲之。出擧條命善曰。見今行公備郞。只有三人。其餘多在單子未下中。今番陵行時。隨駕及入直人。多有苟艱之患矣。上曰。分揀。可也。命善曰。分揀傳敎。以榻敎書出乎。上曰。口傳。分付。可也。上曰。向者擧動時。備邊郞不參陪班。何也。命善曰。備郞有實職則隨駕。只軍職則不爲參班故然矣。上曰。雖軍職。豈不進參於擧動乎。命善曰。備郞軍職人凡公會不參。自是前例。故初不進赴於班列云矣。上曰。伊時備郞。無一人待令。故使承旨知入。則果無一人云矣。魯鎭曰。果有一人。而見阻於作門。不得入來云矣。上曰。此後則雖値動駕。備郞一人。留待本司擧行。可也。樂性曰。使之留待本司。然後宜無生頉之事矣。命善曰。臣以秋曹罪人金重瑞事。每欲仰陳而未果矣。重瑞之四年滯囚。其妻之三朔路訴。誠爲可矜。一番詳査後。果有罪犯則照律。可也。如或無罪則勘放。可也。而尙不處決。亦是悶念處矣。上曰。向聞金鍾秀之言。此人若生出獄門。則是乃國家無法。若不用一律。則亦當爲失刑云。予以此重臣之言爲可信。故置之於議不到矣。重臣旣已耳聞目擊而來。質言於予。且以勿聽箕伯訓將之言爲說。今若無端緖而猝欲從輕。則事涉如何矣。命善曰。雖用一律。從速査處。宜矣。樂性曰。臣等之如是陳達者。非爲重瑞也。重瑞之妻每於次對日。呼訴路傍。光景甚慘。故今筵仰奏者此也。福源曰。重臣以其時道臣。如是歸奏。則必有所見而然矣。上曰。右相之言。是矣。査事在於何年乎。有隣曰。己亥年金鍾秀按箕營時。江界府使洪秀輔報本曹事矣。上曰。訓將似詳知此事矣。善復曰。厥錢非臣所出給。而鑄錢時蔘則貿諸江界。而必以好品取來。故江民不無稱冤矣。上曰。鑄錢時亦用人蔘乎。善復曰。以人蔘換貿生銅於倭館。故果有貿蔘之事矣。上曰。其本事。卿等果詳知乎。命善曰。譯官等處未捧條蕩減時。江民之用重瑞蔘價者。其時道臣皆焚券。故重瑞旣無收拾之道。又無辦納之勢。以是稱冤云矣。上曰。焚券道臣誰也。善復曰。洪樂純矣。樂性曰。旣已焚券。則雖有民間可收之物。民皆不給。故重瑞之稱冤。專在於焚券矣。命善曰。臣與守禦使酬酢。則亦極口稱冤云矣。上曰。予聞重臣之言已久。雖未得盡記。而卿等之言。亦似未詳其裏面。爲國事而洞知事之本末者亦難矣。刑判旣登前席。以此意往復於重臣。詳聞其本事後。重瑞處發問目。詳覈覆啓。戶判亦自箕營入來。必知其本事矣。姑待其上來。一番査實後處決。可也。上曰。弓角契事。亦甚可悶矣。無價責用於渠輩。在國體極爲苟艱矣。命善曰。臣亦勸賑廳堂上。使之出給契人輩願貸之數。則該堂上之言。貢人等若納前日所貸一萬五千兩。則當還貸萬兩云。而契人輩何以備納此數乎。是故尙今呼訴於臣等矣。上曰。弓角契所當受去生銅之在於惠廳者。爲幾許乎。命善曰。雖未詳知其數。而以價言之。則生銅之數。當直三萬兩云矣。上曰。然則出給其銅。使之斥賣。還納萬五千之數則好耶。善復曰。生銅非鍮鑞。則無以鍊用。故雖出給。實無斥賣之道矣。上曰。倭銅之尙不出來者。爲幾許乎。有隣曰。己亥條已爲出來。庚子辛丑兩年條。姑未出來矣。上曰。內弓房事可悶矣。向日有弓角闕貢之手本。故予雖啓下。而尙未受價。先爲責用。則貢人輩實無進排之路矣。且弓角之大。漸不如古。以弓房舊見樣。較其大小。則雖合三四角之長。不及於舊見樣。闕貢不是異事。亦可謂乾木水生矣。有隣曰。事雖如此。此是御府所需之物也。不可仍置。定日督納。宜矣。命善曰。臣聞李性源之言。則兵曹封不動錢。今至十八萬兩。而若置於兵曹。不善典守。則必有消融之患。移送戶曹。換貿關西小米如濬川司取耗規例。則誠爲兩便云矣。好仁曰。臣亦欲仰達。而姑待戶判之來。相議後欲奏矣。大臣旣奏此事。誠爲兩便。戶曹自京換賣於臣曹。則關西馱價。自爲剩餘。故戶曹亦必樂從矣。上曰。兵曹若善爲典守。則何憂其消融乎。上曰。今見使臣狀啓。則中國待我使之節。前後罕有。而亦是往牒所無矣。命善曰。聞其接待之節。恩數太屑越矣。上曰。聞使臣位在諸國之上。二十餘次宣醞於殿上咫尺之地。上元夜。又使促刻應製。大加賞賜。誠是意外。上使之能爲善製。甚爲可幸。若或曳白。則豈不貽羞於異國耶。此後則上副使當極擇能文者矣。命善曰。今番使臣。可謂名滿天下矣。且聞上副使。又製工部尙書金簡畫像贊。而文亦善作。淸人多受上使筆蹟云矣。上曰。頃日洪仁浩應製詩。用火樹銀花之語。而副使亦用此語。甚異矣。命善曰。是誠不偶矣。上曰。此後使行。當趁臘月二十三日。則拜表於十月內乎。命善曰。似當趁此入去。而比前早發。則亦當有灣商未及之弊矣。上曰。當有謝恩乎。命善曰。此是優待使臣之事。非關國家之事矣。上曰。非謂別送謝恩使也。節使時似可兼行矣。命善曰。此則然矣。上曰。舊遼東距我境纔三百里。而明年將出來云。問安使則不可不入送。卿等當入去耶。命善曰。然矣。上曰。左右相筋力。何如。樂性曰。臣安敢言筋力之衰老。而第有宿病。恐致路中之狼狽矣。福源曰。奉使出疆。比諸在京伴食。還甚爲幸。而第有痼癈之病。恐未知如何矣。命善曰。左右相筋力。足可爲遠役。而鄭判府事亦可入去矣。上曰。右相若入去。則凡於文字之事。尤當善爲之矣。福源曰。自館洞至於義宮前。無名之橋。凡爲五處矣。臣頃奉聖敎。分定橋名。而有難以言辭仰陳。謹爲記錄以來矣。上曰。入之。時偉進呈。上曰。皆好矣。以此定名。可也。福源曰。自京兆草記書。納啓。下好矣。上曰。自兵曹草記後。令漢城府知委遵用。此名又令刻於橋傍。使之永世不泯。可也。上曰。今後則兵曹勿以新石橋爲稱。以此新定橋名。擧行。可也。善復曰。役所池塘基址。與相地官擇定。而成均館芹畓與民田。入於其中。此則不可不給代。分付戶曹。計摘給價似好。敢達矣。上曰。依爲之。出擧條善復曰。館洞碑石前石橋添補之役漢城判尹。以該軍門專當擧行事筵稟矣。橋梁之役。卽營繕所管。近來軍門各分字內。皆以戶料兵布。連爲擧行矣。今若專委於軍門。則物力雖少。無前之例。決不可創開。爲三軍門後弊。依前例戶料兵布上下後。該營則着實董飭橋役。恐合事宜。惶恐敢達矣。上曰。依爲之。出擧條好仁曰。今番擧動時。前排各二十雙。依例待令。挾輦軍四百名。餘軍二百名。亦依例擧行乎。上曰。唯。好仁曰。陵幸時。十里外斥候伏兵。例爲擧行。而至於當日廻鑾時。則連因下敎。置之矣。今番則何以爲之乎。敢稟。上曰。依近例置之。可也。出擧條好仁曰。陵幸時弘化門外留都守摠兩營輪回擧行。而昨年八月明陵幸行時。摠戎廳留都矣。今番則以何營擧行乎。敢稟。上曰。今年則守禦廳擧行。可也。出擧條好仁曰陵幸廻鑾後。隨駕軍兵𩝝饋。近來則連因下敎。皆以乾物頒給矣。今番則何以爲之乎。敢稟。上曰。依近例爲之。可也。出擧條魯鎭曰。皇壇祭享草記尙未下矣。何以爲之乎。上曰。當下之矣。有隣曰。衿川罪人韓命龍。已爲物故。次犯韓宗完等。與首犯有異。似有減等勘律之典矣。上曰。卿其出去。論理草記。可也。澤徵啓曰。古人云。君德成就。專在經筵。伏惟我殿下。聖學高明。卓越百王。固無待於群下之助。惟其緝熙之工。啓沃之責。亦豈無資於經筵之臣乎。目今春晷漸長。講筵其將頻開。而似聞近來儒臣。經義仰奏之際。全不着意敷陳。只以一二句語。應文塞責而止。竝與引文勉戒而廢閣。或至臨筵模索而終歸草率。若此而何望開發宸聰。裨補聖學乎。繼自今頻接講官。虛心討論。使之祛其舊習。竭其所知。陳善之言。亟賜採納。襲謬之擧。亦示警責。然後可責方來實效。請近日行公玉堂。一倂從重推考。更加飭礪。俾盡勉君德謹講學之道。上曰。依啓。上曰。臺臣之言誠是矣。卿等亦於先王朝。出入經筵。必詳知其時事矣。丙戌以前景賢堂經筵入侍。予亦仰覩矣。先大王聖學。果何如。而登筵之臣。猶復逐段釋義。隨篇發難。至今追思。尙切欽歎。至於書筵。亦皆訓釋。兼有仰質。此是開講之古規。而今則經筵體段。全不成樣。所陳文義。亦多草率。或以一二句語。塞責而止。予每臨筵。實有顔厚之時矣。福源曰。先朝晩年。臣亦獲忝經筵而仰覩矣。逐段敷奏。演義仰勉。實爲開講資益之道。而近來進講之臣。全不知此事例。誠爲可慨矣。命植曰。古則先讀註釋。次陳文義。纖悉備擧。溫繹無餘。而今則此規久廢。以致疎率。臣意則此後開講之際。兼爲註釋。以復古規。宜矣。上曰。丙戌以後集慶堂經筵入侍。雖是先朝靜攝之中。而猶誦大學一部。且朝晝講。雖不得逐日爲之。時時開講以存羊之義爲敎。仰認講例。雖不若丙戌以前。豈有如近日經筵乎。且念進講之時。若或誤了一吐。則卽爲還讀。筵臣亦必爲陳戒矣。今則此規掃如。予甚慨惜矣。予於平日。自以爲不倦於看讀。且知頻接講官。討論文義之爲美事。而因此開講之無實。罕有經筵之接見。殆若不嗜於書者然。曷勝慨然。經筵之法。自是三百年傳來之規。而至予身壞了者。豈不可悶乎。福源曰。顧今儒臣。何敢跂及於聖學之萬一。而亦不爲盡意敷陳。誠爲慨嘆矣。上曰。予豈誣一世也。人才今雖眇然。一世之上。豈無如古文學之士。而只緣世無激揚之政。故人皆尋常挨過。不思砥礪之道故耳。命善曰。果無激揚之政。故登筵之臣。雖有錯誤之文義。而不以爲愧。臣曾聞之。古之筵臣。如有文義之魯莽。則以此見枳。故人皆畏之云矣。上曰。右相初筵。以開講事有所建白。予雖稔知臨講之愧恧。而旣有大臣之言。故顧念虛受之義。有時開講者。良以是也。澤徵啓曰。士子之通一經。漢家古制也。向於先朝。亦嘗行之數年。因議者之不一。旋卽廢閣。今雖猝難復古於每科。而至於圓點儒生。元額旣不夥多。試講亦不張大。矧非創開新制。卽是率循舊章。或以爲。口讀之學。無補於實用。而比之全然不讀。得失。果何如也。此後圓點科則先講後製。著爲定式。俾有經義程文竝行不悖之美。實合事宜。而事係科制變通。請下詢大臣。從長變通。上曰。科制之迄不變通。豈但因循姑息而然哉。實恐新法或不若古法。以是咨且至今矣。至於此事。不過修復之一端。然有難輕易許施。依所下傳敎。諸臣各陳可否之見。可也。澤徵啓曰。國家之設陞學。蓋出於勸奬文藝。成就人材之意。而互對分排。誠一痼弊。在前間或不免。挽近尤爲特甚。假令彼此之間。雖有超異之作。拘於定額而未參。或有低下之類。反緣名色而猥選。榜眼一出。先數某邊之幾人。當之者視同規例。聽之者看作故常。乃使卄六人課試之擧。便成大小科紛競之階。揆以事面。寧不慨然。從今以後。勿拘名目之分排。只考文藝之優劣。俾革濫竽之弊。亦無遺珠之歎。實爲目下急務。請申飭國子長。洞革計較之弊。亟復勸奬之規。上曰。依啓。澤徵啓曰。近來科弊多端。場屋不嚴。而何幸飭敎截嚴。士習稍正。凡係挾冊隨從。自當依前禁戢。而第謁聖異於凡科。八方多士。擧皆聞風勇赴。其雜沓波奔之際。安知無犯科生弊。蹂躪致傷之患乎。預令四館所飭捧錄名。前期入門。務爲整齊。然後可無意外紛亂之慮。請嚴飭四館所及禁亂官。別加禁察。俾有王國濟濟之美。上曰。依啓。澤徵啓曰。宦寺輩之不令放縱。法意有在。雖尋常出入之際。固宜操切嚴束。不可踰制。又況前後飭敎。不啻申嚴乎。近聞中官輩或多騎驢。橫馳於街路者。其在國綱。此習何可長也。雖未知某中官有此所犯。而聽聞所及。誠甚駭然。請嚴飭法府。隨現重勘。以杜冒濫之弊。上曰。依啓。上曰。令刑曹漢城府捧甘於內侍府。使之自首草記以聞。可也。澤徵啓曰。凡於朝會之時。動駕之際。百官之整齊班行。隨時進退者。自是應行常節。而近聞罷朝後。大臣未及委蛇。而班行先自潰散。波奔潮退。全沒體貌。廻鑾時。大駕未及闕門。而百官任自徑還。衝突雜沓。大乖朝儀。此亦關係紀綱。不可置之。請嚴飭押班監察。隨其犯科。呈課論罪。上曰。依啓。澤徵啓曰。惟我聖上。特降求助之敎。使縉紳韋布。各陳所懷。甚盛擧也。第芻蕘必擇。固是昭代之美事。而瑣屑雜陳。亦係有國之紀綱。近來人心不古。堂陛不嚴。間多以不可呼籲於營邑者。容易投疏。而甚至於軍保之請頉。田畓之推尋。其他猥越。難以枚擧。類多誘說愚氓。收斂上京。或有白活於駕前。路乞於承宣。擧措甚怪。觀瞻俱駭。若以適在求言之時。不之禁斷。則竊恐眞箇應旨之言。羞與爲伍。莫肯來陳。此豈不大可悶哉。請申飭賢關及喉院。如此之類。區別禁斷。克淸進言之路。上曰。依啓。澤徵啓曰。向來刑漢吏隷之創設料布。實出於恤都民祛痼弊之德意。其所區劃頗有條理。而其中外方贖錢分定之擧。終未免苟且。到今法司則日加催督。各道則間多不送。京外相持。出場無期。吏隷料布。多至數朔之闕。此則猶屬餘事。而堂堂千乘之國。豈有如許事體乎。請革罷外方贖錢上送之規。亟令廟堂講求給代之需。上曰。更令該曹該廳。往復相議。從長論理稟處。可也。澤徵啓曰。生民休戚。專係守令。故肆朝家設置守令之薦。嚴明同坐之律。良法美制。意蓋不偶。而挽近以來。便成文具。不法之倅。雖或現發抵罪。薦剡之人。未免晏然自如。此豈重選擧擇守令之意哉。請令該曹申明舊典。嚴飭薦主。如有犯科之類。竝施誤擧之律。上曰。依啓。澤徵啓曰。各軍門之以行伍陞遷將校者。自是不易之規。又況丁酉飭敎。不啻截嚴。而挽近以來。各營將臣。或循顔私。間差白徒。以致許多軍伍抑鬱之歎。揆以事體。寧不慨然。請另飭各軍門。一遵定式。毋蹈前習。上曰。依啓。自廟堂査實草記。可也。澤徵啓曰。臣於筵席。伏聞大臣回啓江原監司狀聞。而臣居在原州。熟知此弊矣。驛路卽傳命重地。而近來凋弊之患。大抵同然。其中保安一道則尤有甚焉。蓋以營下本驛。獨當夫馬立待。百弊蝟集。莫可收拾故也。雖然苟究其爲弊之源。則專由察訪之不得其人。百年內該驛察訪。皆以西北人差遣。惟彼遐方新出不解事之類。顧何能見重於上官。見憚於下吏乎。一褊裨一營屬之稍大其聲。而擧皆慌怯失措。不但不當給之驛馬。未免法外濫給。奸吏之侵漁各驛者。又莫能禁戢。而若其家有父母。不可不許令歸覲者。則如北路之咸興鏡城。西關之楚山鐵山。計其程道。恰爲千里或數千里。而論其路資及留回糧。則入把人馬。萬無獨自措辦之路。每匹每人。皆令三四竝力。稱以添補錢。除番收斂於一道。於是而各驛所費。殆不下二三百金。等等如此。年年若是。以致積敗蕩然。方至絶站之境。哀彼驛卒。其將何所支堪。如作承文參下之窠。擇人差遣。則此弊自祛。方可一擧兩得。而西北人初仕之路。亦不可不念。許令相換某窠。俾救痼弊。恐合事宜。而事係官方變通。請下詢大臣。令該曹從長區處。上曰。依啓。澤徵啓曰。僧尼之不得接跡於城內。禁條本自申明。巫覡之一倂逐出於江外。朝令尤爲嚴截。而挽近以來。法久而弛。僧尼冒禁而恣行。巫覡違令而潛入。揆以國綱。誠極寒心。此而置之。安知不至於橫行街路。肆設神祀之境乎。請另飭京兆五部及法司。依令甲各別痛禁。如或現發。該府該部官員從重勘處。上曰。依啓。澤徵啓曰。興祿之負犯。亘古所無。凡有血氣之類。孰不腐心痛骨。而罪人金應彦。乃以興祿之姪。稱以爲其父還養。肆然呼籲於法駕之前。有若伸辨者然。事之驚惋。孰大於此。噫。義理之晦塞。隄防之不嚴。莫近日若也。而上下相持。懲討不行。致使凶逆餘孽。生心覬覦。乘機跳踉。略無顧忌。卽此一事。可反三隅。應彦雖因諫長之啓。已施島配之典。而凡係此等處。若或少忽嚴懲。則不知幾箇應彦。接跡而起。思之及此。寧不寒心。請此後如有此等釁孽之徒。一有嘗試之擧。出付攸司。夬施當律。以嚴隄防。上曰。依啓。澤徵啓曰。昨年各道穡事。不幸告歉者居多。而兩南關北。最爲尤甚。致勤宵旰之憂。方開賑救之政。凡在道臣牧守之列者。敢不仰體聖飭。俯恤民隱。而第伏念春寒尙峭。雨雪頻仍。浮黃近止之類。安知無道路顚仆之慮乎。賑政之善不善。專在抄飢之精不精。而奸校猾吏之夤緣舞弄。難保其必無此弊。請令廟堂更加關飭。俾無虛實相蒙。捐瘠載路之患。上曰。依啓。澤徵啓曰。新除授掌令池應龍。時在洪忠道西原地。請斯速乘馹上來事。下諭。上曰。依啓。上曰。近來臺閣無如此之人。極爲可嘉矣。命善曰。陳啓之際。言辭擧措。亦多可觀者矣。福源曰。臺臣所奏。皆是時務切實之語也。上曰。侍從五十年。白首沈屈。是豈成說乎。銓曹宜有陞擬之道矣。命善曰。二品以下無如此積屈之人。此與韓光會。同甲同榜云矣。上曰。如此之人。不可無激勸之政。陞遷亞長。似好矣。命植曰。未通納言。則不得陞擬於亞長。而近日本曹無銓郞。故亦不得爲新通矣。柳儞啓曰。新除授獻納李鼎揆。時在慶尙道慶州地。請斯速乘馹上來事。下諭。上曰。依啓。柳儞所懷曰。臣有區區所懷。敢此仰達矣。日前寒食大祭。臣以典祀官。進詣太常寺。監封祭物。則貢人輩招致往來。油商列立階上。臣怪而問之。則以爲。捧上眞油。太半不足。臨時貿用云。祭享所用。何等至重。而不先備置。臨封買取。事體寒心。莫此爲甚。臣以謂所掌貢人。嚴加懲治。當該官員。拿問處之。宜矣。上曰。依爲之。該寺提調。難免不飭之責。推考。下吏貢人。竝令刑曹嚴囚。待開坐日嚴問取服。曾以此事。特敎申飭。何等截嚴。則又復冒犯。不但關係紀綱。莫重享事所用。以致褻慢。今番除尋常各別重治之意。分付該曹。可也。上曰。今日非齋日。而不以所啓仰奏。以所懷仰奏。旣損臺體。旣曰所懷。則末又以請字仰陳。尤乖臺例矣。時偉曰。正言柳儞所當啓達之辭。誤以所懷仰奏。旣曰所懷。又奏請字。有損臺體。推考。何如。上曰。依爲之。出擧條柳儞啓曰。臣姿性庸鈍。言辭拙訥。初登筵席。全昧格例。至有承宣之請推。臣何敢一刻晏然於臺次乎。請命遞斥臣職。上曰。勿辭。亦勿退待。副校理李顯模先爲退出。上曰。玉堂何爲徑退乎。若以臺言引嫌。則臺啓旣發之時。可以徑退。而伊時晏然而伏。今乃忽然而退。其所引義。信不成說矣。樂性曰。入侍儒臣。無端先退。似或以俄者臺言。有所引義。而臺啓後旣不卽退。則未及罷對。獨先出去。大損筵體。副校理李顯模。罷職。何如。上曰。依爲之。出擧條時偉曰。摠戎使擧條。昨有該房持入之敎。故臣今持入矣。上曰。本廳還穀之移轉各邑事。初不提說。而今於擧條。張皇說去。且批旨亦以依爲之書出。是何故也。昌運曰。伊筵仰奏之時。以移轉事未能畢陳。而自上有從長爲之之敎矣。筵退後注書以依爲之。書送簡通。故臣果敷衍筵中所奏而書送矣。上曰。其時只聞該廳矯弊之說。而至於移轉事。誠是意外。予於凡諸文書。輒皆照管。故有此還下。而若或循例啓下。則此豈成說乎。摠帥雖或如是書送。承旨何可捧納乎。時偉曰。臣於其時。亦由聽瑩而然矣。上曰。事係變通。若欲許施。則豈不詢問於大臣而處之耶。摠帥承宣之如是擧行。甚可怪也。命善曰。卽見摠戎使日前次對時擧條。則與筵奏相左。且無賜批之敎。而以依爲之書出。事欠詳審。極爲未安。摠戎使李昌運及當該承旨。竝從重推考。當該注書。拿處。何如。上曰。依爲之。出擧條命退。諸臣以次退出。